九案泰山

九案泰山是福州臺江區附近其蜀隻村廟信仰聯合體。供九案泰山其廟都領有十三隻堂，統稱「九案十三堂」。九案泰山透底無「總堂」其概念。但是按政府規定，太平山堂以「九案泰山府」其名字註冊成這信仰其總堂，這太平山堂着臺江區太平二弄邊兜。

九案泰山供東嶽大帝其部下溫都統共康都統，伊兩隻乞信徒號𡅏溫泰山、康泰山。正正「泰山」是指泰山爺「東嶽大帝」，溫、康兩隻將軍着告「都統」，將伊兩隻告做「泰山」儷是因為尊重。溫將軍共康將軍乞告做「九千歲」，就是共泰山爺這「萬歲」區別開來。師公對兩隻將軍的講法也是「九案泰山」，使「九案」來限定「泰山」，共正宗其泰山爺區別開來。

九案泰山敆南臺十三鄉有自家其分堂，分堂裏勢坐其是兩隻都統其部下。每蜀年其九月初一遘十四，十三堂分成九組參加迎神活動，號𡅏「迎泰山」。這九組乞當地儂號𡅏「九案」，「九案泰山」其名字就是總款來其。十二問杯，決定下年暝兩隻都統着坐底隻堂𡅏。十三堂有其蜀鄉蜀案，有其兩、三鄉蜀案，都領有九案。

信仰區域
九案泰山信仰其區域號𡅏九案十三鄉，也號𡅏南臺十三鄉。這十三鄉包括太平山、山仔裏、涵頭、教場坂、浦東、浦西、西洋、斗池、西營、洋柄、雙浦頭、河上、河下茲十三隻村。這地方有3420平方許罔大，相當今旦臺江西北共鼓樓西南，東遘八一七路共洋中路，西遘二環路共長汀路，北遘烏山路共黎明路，南遘寧化路共邊兜其江墘社巷、浦西境巷，一直遘大廟山。下底講囇十三鄉其具體方位。

太平村敆太平山，太平山是吉祥山西南其蜀隻嫩嫩其山包。2014年拆遷，地敆今旦太平二弄東邊其融信雙杭別院小區。

山仔裏村敆太平山對面。2014年拆遷，地敆今旦山仔裏北邊其庭芳苑。

浦東村，文革其辰候改名號𡅏紅旗村。九幾年末期原拆原遷，地敆浦東新村。

浦西村，1992年火燒厝，蜀部份柴欄厝乞燒平八，茲蜀陣儂1994年搬去新起其浦西境新村住。剩下來其厝着2021年全部拆遷，地敆寧化路共浦西路交叉墿口邊兜。

斗池村，起着斗池山東南勢。1990年原拆原遷，地敆今旦斗池新居、斗池新村。

涵頭村着2000年拆遷，地敆今旦西洋路共白馬中路交叉墿口邊兜其白馬花園。

西洋村着1991年趁柴欄厝改成今旦其西洋新村，地敆西洋路邊兜。

西營村敆教場坂西南勢，2002年拆蜀部份，2007年全部拆唻，地敆今旦加洋新村附近。

教場坂村着2000年拆蜀部份，2014年全部拆唻，地敆今旦烏山九巷小區附近。

河上復號𡅏上河上，2001年拆遷，地敆今旦上河裏共仁德路附近，仱屬福建醫科大學附屬第一醫院其地。

河下復號𡅏下河上，是趁河上分出來其村。2001年拆唻蜀部份。這村今旦固敆𡅏，着福建醫科大學附屬第一醫院骿後其下河裏。

洋柄復號𡅏洋坪，敆河下西南勢。1996年拆遷，地敆福建醫科大學附近。

雙浦頭復號𡅏石步頭，八幾年，雙浦頭村趁柴欄厝改成今旦其雙浦頭新村，敆工業路墿邊其雙浦頭弄。

除去茲十三隻村，附近其大王、燕後、菏澤、長汀、寧化、江墘、義洲也信九案泰山：

大王村（地名雅化寫作大鳳村），着大王山東南勢其山骹，地敆今旦斗池路邊兜其大鳳巷、鳳凰北新村附近。

燕後（地名雅化寫作院後），地敆今旦祥坂路共望龍路交叉墿口附近。

菏澤，地敆今旦西二環中路邊兜其荷澤新村附近。

長汀，地敆今旦西二環中路邊兜其長汀裏花園附近。

寧化，地敆今旦寧化路共寧化支路交叉墿口西北勢，差不多就是2025年拆遷其寧化新村其地。

江墘，地敆今旦江墘社巷，華僑中學骿後。大部份乞拆唻變成華僑中學其地，儷剩幾落厝。

義洲，地敆今旦浦西境新村、錦標園附近。

歷史
信九案泰山其地區着舊底福州城外斗西南方位其郊區，租塊舊底蜀七處都是堘，溪囝池囝成堆三，福州儂將租塊附近號𡅏十八洋。生總款其地方野容易發蟲囝，舊底野稠發生傳染病。故此，租塊其百姓會供瘟神來保佑自家𣍐得傳染病。

九案泰山其信仰有四五百年其歷史，供溫都統共康都統。溫都統名瓊，官封「東岱嶽宗御前忠靖王」；康都統名席，官封「東岱嶽宗御前英烈王」；伊兩隻將軍都是因為治好盡価百姓其瘟病乞玉皇上帝封官，屬東嶽大帝管，都是東嶽十太保之一。最早儷着太平山村有供兩隻將軍，太平山其香火是趁福州城北其東嶽廟請來其。大概着唐朝末期遘宋朝初期其辰候，南臺發生瘟病，盡価儂感染，儷有供兩隻將軍其太平山村受災最輕，故此附近其村都聯合起來供兩隻將軍，以求保佑，都領13村。最早十三鄉盡逼，無能耐起專門其廟，菩薩共叠骨都是供着大厝人家其廳中，或者廮大王爺其廟𡅏。差不多明朝、清朝其辰候，各隻鄉乍陸陸續續開始起專門其廟來供兩隻將軍下底其骹囝。

九案泰山其信仰敆福建比較特殊：十三隻村共同供蜀樣其菩薩，信仰聯合體比較大；每蜀隻村都有自家其村廟，但是供其主神是按問杯其結果輪𡅏坐十三隻堂𡅏，伓是長期坐蜀隻廟𡅏；另外，迎神是以接送主神其方式開始，嚽也是比較特別。

最早，東門其東嶽廟迎神活動是最大最隆重其。文革以後，迎神活動乞禁止，仱夫塊其迎神無了。九案泰山其迎神許辰候也停唻，但是遘九幾年，九案泰山其迎神活動復恢復了，固有盡価青年哥加入來。雖然講十三村都拆遷差不多了，九案泰山其迎神固留𡅏，固做𡅏盡鬧熱，年年暝參加其儂少有幾百人，多有千幾人，是今旦福州城區最大其迎神活動。

2016年3月，臺江區政府將「九案泰山信俗」列入臺江區第二批非物質文化遺產名錄。2017年10月31號遘11月2號，頭屆「海峽兩岸（福州）九案十三鄉泰山文化節」舉辦，請台灣其宜蘭東嶽廟其儂來參加。2018年，十三鄉也派儂去參加宜蘭東嶽廟其「宜蘭大拜拜」迎神活動，這迎神迎其是東嶽大帝。2021年10月17號，「閩台青年泰山信俗非遺文化線上交流活動」敆西洋積善堂共宜蘭東嶽廟同時舉辦。2024年10月15號遘17號，香港東華三院派儂來福州看九案泰山迎神。

 迎神 
每蜀年九月初一其午時是溫、康兩隻將軍開堂辦公其時間，最近幾年因為時間趕，經常提早遘八月三十暝晡就開堂了。開堂之前，供着西營裏長生堂其兩隻「泰山護駕大將軍」大伯、二伯出發去舊案溫、康兩隻將軍夫塊護駕。十三堂做簡單其儀式，將廟裏勢其溫、康兩隻將軍換上新其衣裳，換衣裳由山仔裏堂負責。儀式結束以後，將五營罐其封條扯唻，蓋蓋翻開，寓意將五營兵馬司其兵囝放出去巡，為迎神做準備。舊底開案以後固有問案、罪人戴枷其流程，經過文革破壞以後，今旦已經無去了。

接下來其初二遘初八就是十三堂自家其迎神活動。其他十二隻堂供其神遘舊案，向康將軍拜壽。初九是康將軍其生日（溫將軍生日是五月初五），按傳統着做儀式、擺供品、放炮仗、聚餐等等。十一暝晡遊馬爐，派儂扛𡅏馬爐巡十三鄉。馬爐是有馬頭其香爐，懸頂插𡅏兩隻將軍其令旗，扛馬爐其儂號𡅏馬夫。舊底十三鄉有其墿盡窄，轎無能耐入去，馬爐遘其地方就相當溫、康兩隻將軍行過蜀樣。

九月十二未時（差不多下晝蜀點遘三點）問杯，通過gĕ̤h杯其方式決定下年暝溫、康兩隻將軍坐底隻堂𡅏。問杯前蜀工一般會「試杯」一回，「試杯」其結果𣍐算數。問杯其先後順序也是固定其。問杯其辰候，各堂堂主跪兩隻將軍面前，師公將兩片杯向天𡅏gĕ̤h。兩片杯儷是蜀正蜀反號𡅏「聖杯」，代表將軍贊同。每回問杯結束，按傳統都有「奪馬牌」其儀式。馬牌是蜀隻柴牌，得遘馬牌其案就代表下年暝將軍坐嘻案其堂𡅏。儷是得遘坐案資格其案是幾隻堂合蜀堆其，就按許隻案內部其規定，決定兩隻將軍到底着坐底隻堂𡅏。太平山案其具體約定是：按太平山、山仔裏、雙浦頭這順序輪𡅏坐。河上案其約定是：河上輪兩回、河下輪蜀回。斗池案其約定是：斗池輪兩回、涵頭輪蜀回。聽講自家其堂得遘「蜀聖」（蜀隻聖杯），贏其許堂其青年哥此刻kĕk最快速度將馬牌奪去，罔躃罔聼自家其堂有無得遘「兩聖」（兩隻聖杯）。儷是無，就將馬牌還轉去，由下蜀案其青年哥接上。就總款連𡅏gĕ̤h，儷是都是蜀正蜀反號𡅏「三聖」（三隻聖杯），三聖定案，決定明年坐其堂。儷是gĕ̤h蜀輪下來九隻案都未中，就按固定順序再gĕ̤h蜀輪，gĕ̤h遘有案是「三聖」為止。明年暝坐其固是今年其案號𡅏「復案」。

十三許日敆舊案迎神，之後將神請遘行台暫時歇骹，按習慣行台一般設着西洋積善堂。十三暝晡會使敆西洋附近迎神。十四暝晡八點趁行台出發，巡過十三鄉。兹工也是最隆重其蜀工，每隻鄉都會做儀式，菩薩經過其地方儂都着擺供桌接神，號𡅏擺暝。迎神其辰候，溫將軍行前，康將軍行後。有蜀種講法是溫將軍嚴厲，康將軍仁慈。儷是做呆事乞溫將軍看見直接搦起來，行骿後其康將軍會將犯錯誤其儂教育囇放唻去。溫、康兩隻將軍每經過蜀隻堂，許隻堂都着將伊廮供桌𡅏供，做蜀隻名號𡅏「食宴」其儀式，堂𡅏也會煮粉乾、甜粥、鹹粥請參加其儂食。最後遘下年暝其新案設香案安厝，號𡅏轉宮。舊底最後蜀工是蜀晡做遘十五天光，過案以後，請師公做安位其儀式，等天光以後各儂過來燒香參拜。現在儀式簡化了，一般也着做遘半暝囝三四點乍會結束。之後，新案選蜀工去請師公過來收起五營兵馬，念經念囇，將五營罐封起來，這儀式乍算全部結束。

 做半段 
除去年年暝蜀回其迎神，九案泰山每蜀隻子年做半段蜀回，就是講這儀式每十二年會做蜀回。兩隻將軍坐案其大堂做大道場，一般會請師公念經七日晡，也會請儂來做戲。其他其堂號𡅏小堂，也會請師公來做小道場。

做半段其最後是「出海」其儀式。出海就是搭蜀隻挈柴板、布、紙做其船囝，懸頂廮蜀隻桶桶號𡅏「福桶」，裏勢貯豬血、鷄毛等等垃渣乇，暝晡將這船囝送閩江𡅏燒唻。福桶順閩江流去海𡅏，寓意瘟病也乞逐海𡅏去，故此號𡅏「出海」。福州其迎五帝也有總款其出海儀式。

現狀
現在十三鄉其大部份村都拆遷了，有其村是原拆原遷，鄉里固住這廟附近，總款情況鄉里對信仰比較積極。固有其村拆遷安置是散遘別塊去，儷生夫款信嚽其儂慢慢就少了。並且十三鄉現在是着市區裏勢，𣍐像舊底敆鄉下。每蜀回迎神其辰候都會放炮仗、燒棋盤，鑼鼓哐哐哐，做𡅏野鬧熱，乞蜀部份市民認為是「噪音擾民」、「污染環境」。迎神也會發生塞車，有其市民也是意見野大。特別是烏山骹附近有機關幹部其宿舍，茲蜀陣儂受無神論其影響，一般都看𣍐起迎神，見覺嚽是「封建迷信」。往年暝每蜀年迎神都會乞儂搦𡅏投訴，有關部門一般𣍐去去察，都是hĭ糊囇。2016年「九案泰山信俗」乞列入臺江區非物質文化遺產以後，大家儂其觀點開始慢慢改變，投訴其儂變少了。九案泰山府裏勢設蜀隻中華人民共和國祿位，來求國泰民安。2021年7月，九案泰山府舉辦「慶祝中國共產黨成立一百週年」其活動，希望利用總款其活動得遘政府其支持。

九案泰山其信仰跟𡅏時代發展。原來演奏其儷有十番伬，現在也有挈音響放現代音樂了。九案泰山共台灣其宜蘭東嶽廟文化交流，受遘當地政府其支持。台灣其「電音三太子」等等新其乇也敆茲辰候傳入福州，對福州迎神產生影響。青年哥加入迎神以後，開始敆傳統儀式裏勢加入現代元素，像「合興社」總款其青年哥社團，設計卡通神像，利用互聯網宣傳。固有青年哥通過抖音等等短視頻平臺直播迎神，讓固価儂瞭解九案泰山這信仰。有其青年哥有頭腦，伊各儂卜想將傳統信仰做成文化創意產業。但是有其儂見覺加入恰価商業化元素，本身就是偏離傳統信仰其初心。

 九案十三鄉其堂 

+九案十三鄉其堂境案堂堂其地址堂其坐標備註石部境太平山案 太平山堂（九案泰山府總堂）臺江區太平二弄44號 福建省民族宗教事務廳認定其宗教活動場所山仔裏陰陽專案堂九案泰山府總堂其對面街附近。庭芳苑、融信雙杭城朗庭之間 雙浦頭協心堂臺江區雙浦巷16號榕發玖熹雅筑北區裏勢   浦東境 浦東案 浦東堂臺江區白馬南路305-1號 福建省民族宗教事務廳認定其宗教活動場所。拆遷以後重起。 浦西境 浦西案 浦西福壽堂臺江區浦西路6號浦西村裏勢 福建省民族宗教事務廳認定其宗教活動場所。臺江區不可移動文物點。 靈通境 洋柄案 洋柄同心堂臺江區交通路40號（福建醫科大學大門附近）  拆遷以後買店安置感應境河上案 河上救生堂臺江區白馬南路432號  拆遷以後重起。臺江區文物保護單位。下河堂臺江區下河裏84號 教場坂境 教場坂案 教場坂堂鼓樓區加洋巷28號（加洋巷共教場巷交叉墿口邊兜） 福建省民族宗教事務廳認定其宗教活動場所嘉興境 西營案 西營裏長生堂鼓樓區加洋新村裏勢 暫安小區裏勢，無固定其廟上洋境 西洋案 西洋積善堂臺江區西洋里西洋新村裏勢 拆遷以後重起河東護民境斗池案 斗池堂鼓樓區白馬支路169號斗池新村B區玉斗廣場 拆遷以後重起涵頭堂臺江區烏山路87號 福建省民族宗教事務廳認定其宗教活動場所。拆遷以後重起 

歷年問杯結果
文革以前其資料參考《河上王氏族譜》。九幾年以後其資料由九案泰山各隻管委會統計。

 公曆年份  干支年份  坐案其堂  備註 1944年  民國三十三年甲申  西洋積善堂  西洋做半段。 1945年  民國三十四年乙酉    1946年  民國三十五年丙戌  洋柄同心堂   1947年  民國三十六年丁亥  河上救生堂   1948年  民國三十七年戊子  涵頭大堂   1949年  民國三十八年己丑  教場坂堂   1950年  庚寅年  斗池社   1951年  辛卯年  浦東大堂   1952年  壬辰年  斗池社   1953年  癸巳年  浦西福壽堂   1954年  甲午年  太平山堂   1955年  乙未年  河上救生堂   1956年  丙申年  太平山堂   1957年  丁酉年     1958年  戊戌年  斗池社   1959年  己亥年     1960年  庚子年  浦西福壽堂   1961年  辛丑年  河上救生堂   1962年  壬寅年  太平山堂  1963年遘1990年期間停止舉辦 1991年  辛未年  太平山堂  太平山做半段。無問杯。 1992年  壬申年  太平山堂  無問杯 1993年  癸酉年  洋柄同心堂  鐵嶺做半段。恢復以後頭回十三鄉聯合迎神、問杯。 1994年  甲戌年  河上救生堂   1995年  乙亥年  河上救生堂 復案 1996年  丙子年  西營長生堂   1997年  丁丑年  西洋積善堂   1998年  戊寅年  浦東境大堂   1999年  己卯年  河上救生堂   2000年  庚辰年  西洋積善堂   2001年  辛巳年  浦東境大堂   2002年  壬午年  西洋積善堂   2003年  癸未年  西營長生堂   2004年  甲申年  浦西福壽堂   2005年  乙酉年  浦東境大堂   2006年  丙戌年  雙浦頭協心堂   2007年  丁亥年  河上救生堂   2008年  戊子年  西洋積善堂  西洋做半段。十三鄉聯合迎神。 2009年  己丑年  下河上大堂   2010年  庚寅年  教場坂堂   2011年  辛卯年  斗池社   2012年  壬辰年  雙浦頭協心堂   2013年  癸巳年  浦東境大堂   2014年  甲午年  教場坂堂   2015年  乙未年  斗池社   2016年  丙申年  洋柄同心堂   2017年  丁酉年  太平山堂  邀請臺灣宜蘭東嶽廟聯合迎神。 2018年  戊戌年  西洋積善堂   2019年  己亥年  山仔裏陰陽專案堂   2020年  庚子年  西洋積善堂   2021年  辛丑年  洋柄同心堂   2022年  壬寅年  浦東境大堂  試杯：西營長生堂 2023年  癸卯年  教場坂堂  試杯：山仔裏陰陽專案堂 2024年  甲辰年  教場坂堂  復案。試杯：西洋積善堂 2025年  乙巳年  太平山堂  試杯：浦西福壽堂

尾註

參考資料
调查与研究︱闽都游神：迷恋“塔骨”的年轻人
春节新年俗：福州九案泰山温康二都统的新春团拜

分類:道教